als_Latn dik_Latn sag_Latn
Vendimi/ Vjedhja e Bankës, dënohet 1 vit e 9 muaj burg përgjegjësi i arkësKronikë Saturday, March 21st, 2015
Petrit Ramohitaj pranoi akuzën dhe u dënua nga Gjykata, ndërsa Kryeinspektorja Elivar Golemi do të gjykohet më vete pas kërkesës për veçimin e çështjes
Gjykata e Tiranës ka dënuar ditën e djeshme me 1 vit e 9 muaj burg Petrit Ramohitajn, ish-përgjegjësin e Arkës për Veprim në Bankën e Shqipërisë, i akuzuar për kryerjen e veprës penale “Shpërdorim detyre”, në skandalin e vjedhjes së 713 milionë lekëve në Thesarin e Shtetit. Në seancën e djeshme, Gjykata vendosi të dënonte me burg të pandehurin Ramohitaj, teksa më parë togat e zeza kanë pranuar kërkesën e tij për gjykim të shkurtuar si dhe veçim të procesit gjyqësor nga të pandehurit e tjerë. Ndërkohë, çështja për ish-kryeinspektoren Elivar Golemi është veçuar ditën e djeshme dhe vendimi për të pritet të jepet seancën e radhës. Ndaj Golemit rëndon gjithashtu akuza e “Shpërdorimit të detyrës”. Procesi gjyqësor ndaj ish-zyrtarëve të Bankës së Shqipërisë është ndarë në tri procese nga ana e Gjykatës së Tiranës. Më 19 shkurt të këtij viti, Gjykata e Tiranës dënoi në total me 11.2 vite burg 10 ish-zyrtarë të Bankës së Shqipërisë, ku secili prej tyre nuk do të kryejë më shumë se 1.6 vite burg, mes të cilëve edhe ish-drejtori i Emisionit të Parasë Dorian Çollaku. Ish-zyrtarët u vunë nën akuzë nga prokuroria e Tiranës për shpërdorim detyre në lidhje me skandalin që shpërtheu në korrik të vitit të shkuar në institucionin më të lartë financiar në vend me vjedhjen e 713 milionë lekëve nga Thesari i Shtetit në Linzë.
Dënimi i 10 ish-zyrtarëve
Më 19 shkurt të këtij vitit Gjykata e Tiranës ka dënuar me 11.2 vite burg 10 ish-zyrtarët e Bankës së Shqipërisë nën akuzën e shpërdorimit të detyrës, pa zbulimit të skandalit të vjedhjes së 713 milionë lekë. Ndërsa Prokuroria e Tiranës kërkoi dënimin për ta me 56 vite burg në total për Çollakun dhe vartësit e tij, por dënimet do të reduktoheshin në jo më shumë se 1.6 vite për çdo të akuzuar pasi gjatë procesit u pranua kërkesa për gjykim të shkurtuar. Ish-shefi i arkës stok dhe asaj për veprim në thesarin e Bankës në Linzë Bashkim Xhilaga, ka mundur të fitojë lirinë me kusht për arsye shëndetësore, paçka se u dënua me 1.4 vit burg. 1 vit burg sipas gjykatës do të vuajnë Dorian Çollaku ish-drejtori i emisionit të parave, Bahri Allushi dhe Mehdi Marku ish-anëtarë të komisionit të inventarizimit të kartëmonedhave, por pas afateve të paraburgimit pritet që të rifitojnë lirinë. Ndërsa monitoruesi i kamerave të sigurisë në thesar, Dhimitër Davidhi u dënua me 1.6 vite burg e Liljana Tusha, Lavdim Cani, Myzejen Belba u dënuan me 1.4 vit burg secili. Të pandehurit Gentjan Jahja dhe Fatbardha Gurthi, u dënuam vetëm me nga 8 muaj burg, koha e cila përkon me paraburgimin dhe brenda pak ditësh zyrtarët e bankës do të fitojnë lirinë dhe pse për ta akuza kërkoi 5 vite burg. Vjedhja e 713 milionë lekëve në thesar u zbulua pas një auditi në bankë më 21 korrik 2014, ndërsa prej asaj dite ende nuk është gjetur destinacioni i parave dhe me anë të një padie civile banka dhe avokatura e shtetit kanë kërkuar kthimin e vlerës monetare. I vetmi që ka pranuar deri më tani vjedhjen është Ardian Bitraj ish shefi arkës stok në thesar ndërsa nën akuzë së bashku me të janë Mimoza Bruzia kolegia e Bitraj dhe nipi i tij Klevis Betja. Këta të fundit dy ditë më parë kanë kërkuar veçim të çështjen nga njëri-tjetri, ndërsa i pandehuri Çollkau dhe Bruzia kanë kërkuar që gjykimi i tyre të bëhet me gjykim të shkurtuar. 8 muaj pas skandalit të vjedhjes së thesarit hetimet mbeten të hapura vetëm për ish guvernatorin Adrian Fullani i cili po hetohet për shpërdorim detyrë e abuzime me tendera, ndërsa Elivar Golemi ish inspektorja e përgjithshme e Bankës po gjykohet në një proces të veçuar.
Durrës/ Arrestohen tre të rinj, qëlluan me armë në drejtim të një lokali
Tre persona kanë qëlluar me armë zjarri drejt një lokali në Durrës, duke rrezikuar jetën e personave që ndodheshin brenda në lokal. Burime zyrtare nga Policia e Durrësit kanë bërë me dije se si i dyshuar për këtë ngjarje u arrestua Bledar Polovina, 35 vjeç, lindur në Berat dhe me banim në Tiranë, i punësuar si menaxher, person me precedent penal i dyshuar për vrasje në vitin 2010 në Berat. Krahas tij u ndalua edhe 23-vjeçari nga Patosi Orges Saliaj, ndërsa një 25-vjeçar nga Fieri me iniciale D. X., është shpallur në kërkim. Burime nga Policia e Durrësit kanë bërë me dije se ditën e enjte në vendin e quajtur lagja nr. 13, Plazh, Durrës në ambientet e një lokali “Shqiponja 2”, ku kërcejnë balerina thuajse të zhveshura, pas një konflikti për motive të dobëta, tre të rinjtë kanë qëlluar me armë zjarri pistoletë drejt këtij lokali. Si pasojë e të shtënave kanë rrezikuar jetën disa persona që ndodheshin brenda ambienteve të tij. Të sinjalizuar për ngjarjen, efektivët e policisë vunë në pranga të sipërpërmendurit, ndërsa në cilësinë e provës materiale u sekuestrua një armë zjarri pistoletë tip “Clog”, me kalibër 9 mm si dhe automjeti i blinduar tip “Benz”, me targa AA750 IP, me të cilin lëviznin autorët e dyshuar të kësaj ngjarje. Lidhur me këtë ngjarje materialet i kaluan Prokurorisë për veprat penale “Vrasjes në rrethana cilësuese mbetur në tentativë” e kryer në bashkëpunim dhe “Prodhimit dhe mbajtjes pa leje të armëve luftarake”.
Lazarat, vjedhje me dhunë, 1 i arrestuar, 1 tjetër në kërkim
Policia e Gjirokastrës ka vënë në pranga mbrëmjen e së enjtes një person, nën akuzën e vjedhjes me dhunë. Burime zyrtare nga Policia e Shtetit kanë bërë me dije se 20-vjeçari Ismet Gjolleshi nga Lazarati, u arrestua mbrëmjen e së enjtes po në këtë fshat. Të njëjtat burime kanë theksuar se Gjolleshi dyshohet se në bashkëpunim me një person tjetër i cili tashmë është identifikuar dhe shpallur në kërkim, në fshatin Lazarat, për motive të dobëta kanë goditur me grusht dhe vjedhur me dhunë 20-vjeçarin me iniciale E. H., banues në Gjirokastër. Sipas Policisë së Shtetit, mësohet se ngjarja në fjalë ka ndodhur katër ditë më parë në Lazarat, ku në sajë të hetimeve nga ana e uniformave blu u bë ndalimi i shtetasit Ismet Gjoleshi, ndërsa po vijon puna për kapjen e personit tjetër të shpallur në kërkim. Ndërkohë, polcia bën me dije se materialet në ngarkim të të rinjve iu referuan Prokurorisë Gjirokastër për vazhdime të mëtejshme procedurale.
Aksident në segmentin Milot – Rrëshen, plagosen 7 persona
Një aksident i rëndë rrugor ka ndodhur në orët e para të mëngjesit të djeshëm në Mirditë, ku si pasojë janë plagosur shtatë persona, 3 prej tyre në gjendje të rëndë. Burime nga policia kanë bërë me dije se ngjarja ka ndodhur rreth orës 00:30 të mëngjesit të djeshëm në aksin rrugor Milot – Rrëshen, ku nga përplasja e dy automjeteve kanë mbetur të plagosur shtatë persona. Nga të dhënat paraprake bëhet e ditur se të plagosur kanë mbetur Fran Gjoklaj, 61 vjeç; Ndue Gecaj, 80 vjeç; Vat Gecaj, 70 vjeç; Sul Vasha, 63 vjeç; Behar Beluli, 24 vjeç; Nik Doci, 27 vjeç dhe Lush Gjoklaj, 47 vjeç. Ata janë transportuar me urgjencë drejt spitalit të Kurbinit, ku burime nga bluzat e bardha bëjnë të ditur se të plagosurit janë jashtë rrezikut për jetën. Në vendin e ngjarjes kanë mbërritur forcat e policisë të cilët kanë nisur punën për zbardhjen e plotë të rrethanave të aksidentit. Mësohet se tre nga të plagosurit ndodhen në gjendje të rëndë, ndërsa janë jashtë rrezikut për jetën.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn